คาดครึ่งปีหลังมาเลเซียนำเข้าข้าวจากไทยเพิ่มขึ้น พร้อมเดินหน้าหารือกับบังกลาเทศ ญี่ปุ่น ผลักดันเพิ่มส่วนแบ่งตลาดข้าวไทยเพิ่ม
นายกีรติ รัชโน อธิบดีกรมการค้าต่างประเทศ เปิดเผยว่า กรมฯร่วมกับสมาคมผู้ส่งออกข้าวไทยและสำนักงานส่งเสริมการค้าในต่างประเทศ ณ กรุงกัวลาลัมเปอร์ ในฐานะ Salesman  ประเทศ จัดการประชุมหารือกับหน่วยงานกำกับดูแลการนำเข้าข้าวของรัฐบาลมาเลเซีย  (BERNAS) ผ่านระบบ Video Conference เพื่อผลักดันการส่งออกข้าวไทยไปยังมาเลเซียในช่วงครึ่งหลังของปี 2564 รวมทั้งกระชับความสัมพันธ์ทางการค้าและหารือเกี่ยวกับสถานการณ์การค้าข้าว การประชุมครั้งนี้ มีการแลกเปลี่ยนข้อมูลสถานการณ์ตลาดข้าวของไทยและมาเลเซีย  โดยฝ่ายไทยได้แจ้งให้ BERNAS ทราบถึงสถานการณ์การผลิตข้าวของไทยในปี 2564 ซึ่งคาดว่าไทยจะมีผลผลิตข้าวมากขึ้นเนื่องจากมีปริมาณน้ำฝนที่เพียงพอ รวมทั้งแรงงานในภาคการผลิตที่เพิ่มขึ้นเนื่องจากมีแรงงานกลับสู่ภูมิลำเนาในช่วงสถานการณ์โควิด ประกอบกับค่าเงินบาทที่อ่อนค่าลง ส่งผลให้ปัจจุบันราคาข้าวไทยปรับตัวลงมาอยู่ในระดับที่ใกล้เคียงกับข้าวจากประเทศคู่แข่ง เช่น อินเดียและเวียดนาม ฝ่ายไทยจึงขอให้ BERNAS พิจารณานำเข้าข้าวจากไทยเพิ่มขึ้น หน่วยงานกำกับดูแลการนำเข้าข้าวของรัฐบาลมาเลเซีย  คาดว่าในปี 2564 นี้ มาเลเซียจะนำเข้าข้าวเพิ่มขึ้นจากปี 2563 ที่มีปริมาณ 1.08 ล้านตัน เนื่องจากมีปัญหาด้านการเพาะปลูกในประเทศ ประกอบกับ ปริมาณของข้าวไทยที่เพิ่มขึ้น ราคาลดลงมาอยู่ในระดับที่ผู้บริโภคมีกำลังซื้อและความเชื่อมั่นในคุณภาพและนิยมข้าวไทย คาดว่าจะมีการนำเข้าเพิ่มขึ้นอีกในช่วงครึ่งปีหลัง นอกจากนี้ยังได้เสนอให้จัดกิจกรรมส่งเสริมตลาดและประชาสัมพันธ์ข้าวไทยในมาเลเซียในช่วงเดือนตุลาคมเป็นต้นไป เนื่องจากคาดว่าสถานการณ์การแพร่ระบาดของโรคโควิด-19 จะเริ่มคลี่คลาย ประชาชนจะเริ่มกลับมาใช้ชีวิตปกติ ในระยะต่อไปกรมฯ มีแผนหารือกับบังกลาเทศ ญี่ปุ่น อินโดนีเซีย และสิงคโปร์ เพื่อผลักดันและส่งเสริมให้ข้าวไทยมีส่วนแบ่งในตลาดเป้าหมายเพิ่มขึ้นต่อไป สำหรับสถานการณ์ส่งออกข้าวไทยตั้งแต่ 1 มกราคม – 29 กรกฎาคม  2564 ไทยส่งออกข้าวปริมาณ 2.74 ล้านตัน ลดลงร้อยละ 17.07 คิดเป็นมูลค่า 1,671 ล้านเหรียญสหรัฐฯ ลดลงร้อยละ 24.84 จากปี 2563 แต่คาดว่าในช่วง 6 เดือนหลังสถานการณ์การส่งออกข้าวจะปรับตัวดีขึ้น